Др (комедија у четири чина)/49
XVIII

СОЈКА, СОЈКИН МУЖ, ПРЕЂАШЊИ 

СОЈКА (излете из собе као чупавац из кутије; за њом њен муж): Ју, ју, ју! СОЈКИН МУЖ: Но, но, но! 
СОЈКА: Љубити овако јавно туђу жену! СОЈКИН МУЖ: Скандал! 
ВЕЛИМИР (који се при њиховој појави тргао): Ко сте ви, молим? 
СОЈКА: Ми ћемо већ имати прилике да вам се представимо! 
ВЕЛИМИР: Познајете ли их ви, господине Благоје?  
БЛАГОЈЕ: Не познајем их! 
ВЕЛИМИР (гђи Драги): А ви, госпођо? 
ГЂА ДРАГА: Никад их нисам видела. 
ВЕЛИМИР: Ко сте, дакле, ви? 
СОЈКА: Овом приликом ми смо сведоци да сте ви љубили туђу жену, и то јавно. (гђи Драги) Јесте ли и ви видели, госпођо? 
ГЂА ДРАГА: Како да нисам! 
СОЈКА (Благоју): Па и ви сте видели, господине? 
БЛАГОЈЕ: Па видело се, не може се рећи да се није видело. 
СОЈКА: Но, четири сведока, то је доста, па и сувише. 
ВЕЛИМИР (узбуђен): Госпођо, ко сте да сте, ви сте безобразни! 
СОЈКА: Врло добро, запишите то, господине Симо!  
ВЕЛИМИР (већ бесан): Запишите, а запишите и ово: упасти у туђу кућу не представљајући се никоме и уплетати се у туђе породичне ствари, то је већ нешто изнад безобразлука. Господине Благоје, ја вас молим, дозволите ми да ову госпођу и овог господина избацим из куће. 
СОЈКА: Охо! 
СОЈКИН МУЖ: Охо! 
БЛАГОЈЕ (збуњен): Ја, знате, нисам господар овде. 
ВЕЛИМИР: Дајте, дакле, господара! (Оде вратима и виче) Газда Живота! Газда Живота! (Враћа се) Показаћу ја вама! 

Др (комедија у четири чина)